তৃণমূলের দলীয় সূত্রে জানা গিয়েছে, আগামী ২০১৯ সাধারণ নির্বাচনের প্রচার আনুষ্ঠানিক ভাবেই শুরু হয়ে যাবে আগত ব্রিগেড সভা থেকে। রাজ্যের চৌহদ্দি ছাড়িয়ে বিজেপি-বিরোধী বার্তা দেশ জুড়ে ছড়িয়ে দিতে ব্রিগেডের ওই মঞ্চে উপস্থিত থাকবেন সর্বভারতীয় বিজেপি-বিরোধী দলের নেতত্ব। জানা গিয়েছে, একমাত্র তেলঙ্গনার টিআরএস প্রধান কে চন্দ্রশেখর রাও ছাড়া দেশের প্রায় সমস্ত বিজেপি-বিরোধী রাজনৈতিক দলের নেতৃত্বকে আমন্ত্রণ জানানো হয়েছে ওই সভায়। ইতিমধ্যে দিল্লির মুখ্যমন্ত্রী অরবিন্দ কেজরিওয়াল, জম্মু-কাশ্মীরের প্রাক্তন মুখ্যমন্ত্রী ওমর আবদুল্লার কাছ থেকে ওই দিন মঞ্চে উপস্থিত থাকার সম্মতি পাওয়া গিয়েছে বলেও জানা গিয়েছে।